Inger Støjberg (V), 2003-10-21:
Lovforslag nr. L 15, miljømålsloven sikrer implementeringen
af EU-direktiverne, vandrammedirektivet og habitatdirektivet i dansk lovgivning.
L 16 indeholder konsekvensændringer i eksisterende love og giver sammenhæng i de nye og de gamle regler.
Lovforslagene er hjørnesten i den fremtidige forvaltning og planlægning af vand- og naturområdet, og hvis de vedtages, dannes der således også grundlag for ændringer af skovloven, naturbeskyttelsesloven og Vandmiljøplan III.
Historikken i, hvorfor vi i dag førstebehandler lovforslagene, er den, at Europa-Parlamentet, Kommissionen og Rådet i 1995 anmodede om en revision af den fælles vandpolitik.
Det resulterede i vandrammedirektivet, der blev vedtaget i oktober 2000 med implementering senest i december 2003, så det er jo snart.
Danmark er via vandrammedirektivet forpligtet til at iværksætte de nødvendige foranstaltninger for at opnå de miljømål, som følger af direktivet.
Vandrammedirektivet foreskriver, hvordan medlemslandene skal beskytte vandmiljøet, og det gælder både grundvand, vandløb, søer og kystnære områder.
Der er i direktivet fastsat et generelt mål om, at der i 2015 skal være opnået en god miljøtilstand i vandområderne samt være givet rammer for, hvilke planlægningsprocesser der
skal ligge forud for at nå de her miljømål
Der er ligeledes bestemmelser om, at der skal ske en udpegning af vanddistrikter med dertil knyttede vandområdemyndigheder.
Inddelingen er foreslået på baggrund af anbefalinger af et udvalgsarbejde, der tidligere er igangsat, og som følge af EU-vedtagelsen af vandrammedirektivet.
Umiddelbart kan det måske godt virke lidt besynderligt, at de her grænser er trukket på en måde, så både kommune- og amtsgrænser krydses, men læser man vandrammedirektivet, så foreskrives det deri, at det er vandløbsoplandene, der skal følges, og dermed ikke nødvendigvis kendte kommune- og amtsgrænser.
Et andet aspekt i det er rent faktisk også, at ingen kender Strukturkommissionens anbefalinger og Folketingets ageren derefter, så vi kender reelt ikke den fremtidige kommunale struktur.
Når alt det er sagt, er det sådan, at det i dag er amterne, der sætter mål for vandkvaliteten.
Jeg har på grund af mit tidligere medlemskab af Viborg Amtsråd kendskab til dette arbejde, og intentionerne er reelt gode.
Det kniber bare indimellem med at nå de fastsatte mål.
Med vandrammedirektivet får vi et nyt værktøj.
Og sidst, men ikke mindst, skal der
som noget nyt udarbejdes indsatsplaner for at opfylde de fastsatte mål.
Det andet EF-direktiv, der danner baggrund for denne første behandling, er habitatdirektivet; et direktiv, der har til formål at beskytte og bevare bestemte naturtyper samt arter af dyr og planter.
Habitatdirektivet blev vedtaget i 1992 og er allerede implementeret i en lang række love.
Der har dog vist sig behov for, at vi supplerende kigger på det, så der kan fremsættes ændringer til både skovloven og naturbeskyttelsesloven.
Dette venter vi så på senere bliver fremsat.
Personligt glæder jeg mig meget over harmoniseringen på vandmiljøområdet inden for EU, og jeg ser med stor tilfredshed på, at vi i Danmark implementerer vandrammedirektivet til tiden og ikke lader arbejdet sinkes af bl.a. Strukturkommissionens arbejde. Lovforslagene nr. L 15 og nr. L 16 skal med andre ord ses som implementering af EF-direktiver, som et forarbejde for kommende lovgivning samt som en hensigtsmæssig ændring for at skabe sammenhæng mellem nye og gamle regler.
Venstre støtter dermed de to fremsatte lovforslag.